Familie ondersoek self Belfast-slaandoodPierre de Necker was ‘n groot diereliefhebber. Foto: Verskaf Pierre de Necker (24) se familie sal sorg dat diegene wat verantwoordelik is vir hul geliefde se wrede slaandood in Belfast, Mpumalanga, vervolg word, al moet hulle self die saak ondersoek. Lion de Necker, Pierre se pa en ŉ oudpolisieman, het Maandag aan Maroela Media gesê hy het ná Pierre se moord sy eie ondersoek begin aangesien hy nie tevrede is met die manier waarop die Belfast-polisie die saak sover hanteer het nie. “Ons het verskeie bewyse en inligting ingewin van mense en voertuie wat by die voorval betrokke was. Ons sal dit aan senior polisiebeamptes, wat nie aan die Belfast-polisie verbonde is nie, oorhandig in die hoop dat iets dan gedoen sal word.” Pierre is verlede Vrydagaand so erg aangerand dat hy ŉ dag later in die hospitaal aan sy beserings beswyk het. ŉ Groep van tussen 15 en 20 mense het glo die reg in eie hande geneem nadat hulle Pierre van die diefstal van ŉ motor verdink het. Die voorval hou glo verband met die diefstal van ŉ wit Volkswagen Golf, wat vroeër as gesteel by die polisie aangemeld is. Vier mense is verlede Maandag in verband met Pierre se moord in hegtenis geneem, maar is later dieselfde dag weer vrygelaat nadat hul verklarings afgelê is. Die verklarings is aan die senior staatsaanklaer verskaf, wat nou sal besluit watter verdere optrede teen die mense gevolg moet word. Sers. Kwapa Macdonald, polisiewoordvoerder van die Belfast-polisie, het Maandag aan Maroela Media gesê niemand is verder weens die moord in hegtenis geneem nie en dat die staatsaanklaer se besluit steeds hangend is.